Становище на Европейския комитет на регионите — Стратегия на ЕС за борба с антисемитизма и подкрепа на еврейския живот (2021—2030 г.)

(2022/C 375/04)

Докладчик: János Ádám KARÁCSONY (HU/ЕКР), заместник-председател на Областния съвет на Пеща Отправни документи: Съобщение на Комисията относно стратегията на ЕС за борба с антисемитизма и подкрепа на еврейския живот (2021—2030 г.) COM(2021) 615 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. приветства съобщението относно Стратегията на ЕС за борба с антисемитизма и подкрепа на еврейския живот (2021—2030 г.) и споделя възгледа на Европейската комисия, че борбата с антисемитизма е комплексно предизвикателство, тъй като антисемитизмът представлява заплаха за основните европейски ценности. Чрез активно участие Европейският комитет на регионите би могъл да допринесе за предложената от Европейската комисия Стратегия на ЕС за борба с антисемитизма и подкрепа на еврейския живот (2021—2030 г.), като осигури участието на местните и регионалните власти в нейното изпълнение. Смята, че „ЕС без антисемитизъм“ трябва да бъде обща цел за всички местни и регионални власти в ЕС;

2. изразява загриженост във връзка с констатациите от второто проучване относно дискриминацията и престъпленията от омраза срещу евреите в ЕС Experiences and perceptions of antisemitism ( Преживявания, свързани с антисемитизма, и възприемане на антисемитизма ), проведено през 2018 г. от Агенцията на Европейския съюз за основните права (FRA), което потвърди, че девет от десет евреи смятат, че антисемитизмът в техните страни се е увеличил, а 85 % от евреите считат антисемитизма за сериозен проблем;

3. приветства факта, че стратегията на Комисията се основава на широки консултации със съответните заинтересовани страни, включително национални и регионални власти, еврейски общности и организации, независими експерти и изследователи, FRA, международни организации и други заинтересовани страни;

4. подчертава, че еврейската култура е неразделна част от европейската култура и че еврейското културно наследство трябва да бъде защитавано и популяризирано в градовете и регионите на ЕС по начин, който подтиква европейците да ценят еврейското културно наследство и да го разглеждат като жизненоважна част от европейската култура и европейския начина на живот. То трябва да привлече вниманието към хилядолетните традиции на еврейския живот и към многобройните и важни приноси на хората, които са евреи по вероизповедание или произход, за нашето споделено общество и култура. Във връзка с това счита, че е важно да се засили сътрудничеството между регионите и гражданското общество;

5. приветства повторното изразяване от страна на Комисията на твърдия ѝ и недвусмислен ангажимент за борба срещу антисемитизма в световен мащаб. Изразява съгласие, че всяка форма на антисемитизъм, подбуждане към омраза или насилие е неприемлива и несъвместима с ценностите и целите на Европейския съюз и неговите държави членки. Тези принципи не подлежат на договаряне. С оглед на гореизложеното е жизненоважно всички международни, национални и поднационални органи да включат във всички области на политиката предотвратяването и противодействието на антисемитизма във всичките му форми;

6. приветства ангажимента на Комисията да започне редовен диалог с Европейския парламент и с националните парламенти на държавите членки за насърчаване на решителни действия за борба с антисемитизма и на еврейския живот, и добавя, че отправянето на покана към регионалните участници би повишило допълнително ефикасността на стратегията;

7. счита за подходящо заключението на стратегията, че всички форми на омраза подкопават човешката ценност и са несъвместими с ценностите, на които се основава ЕС. Като приветства факта, че тази стратегия е част от усилията на Комисията за борба с всички форми на омраза, дискриминация и расизъм, счита, че е необходимо да се направи крачка напред и да се обяви принцип на нулева толерантност по отношение на антисемитизма;

8. припомня, че въз основа на член 17 от ДФЕС Европейският съюз трябва да води открит, прозрачен и редовен диалог с църквите, религиозните сдружения и неконфесионалните организации, както и че подобен диалог следва да се развива и от Комитета;

Предотвратяване на всички форми на антисемитизъм и борба с тях

9. счита за подходящо заключението на стратегията, че най-често срещаните прояви на антисемитизъм днес включват антисемитизъм, свързания с Израел, с който евреите в Европа се срещат най-вече онлайн ( 1 )

10. напълно подкрепя идеята, че използването на определението за антисемитизъм, предоставено от Международния алианс за възпоменание на Холокоста (IHRA), следва да се превърне в стандартна практика за държавите членки и техните органи, която да им помага да идентифицират антисемитските модели и различните прояви на антисемитизъм. Признаването на даден акт като антисемитски и определянето му като такъв създава доверие в органите и съдилищата и повишава готовността на хората да съобщават за престъпления с антисемитски мотиви;

11. съгласно посоченото определение: а) антисемитските действия (например отричането на Холокоста или разпространението на антисемитски материали) следва да се считат за престъпления в момента на квалифицирането им от закона. Използването на особено обидна и увреждаща терминология (Холокост, геноцид, апартейд) не може да се приеме като легитимно изразяване на критики към еврейски групи или общи цели и поведение на еврейската държава; б) престъпните деяния трябва да се считат за антисемитски, когато целите на атаките, независимо дали са хора или имущество — като сгради, училища, места за поклонение и гробища — са избрани, защото са или се възприемат като евреи или свързани с евреи; в) дискриминацията с антисемитски характер и отказът на евреите на възможности или услуги, достъпни за други, трябва да бъдат преследвани и наказвани;

12. приветства факта, че държавите членки подкрепиха стратегията и вече поеха ангажимент за предотвратяване и борба с антисемитизма в рамките на национални стратегии, както и за борба с други форми на дискриминация като расизма, ксенофобията и екстремизма. Един такъв пример е Съюзът на равенство: План за действие на ЕС за борба с расизма за периода 2020-2025 г., по който Комитетът на регионите също изготви становище ( 2 )

13. одобрява съдържащото се в стратегията заявление, че ключът към успеха е засиленото участие на организациите на гражданското общество и еврейските общности, задълбочаването на активното сътрудничество с тях и предоставянето на финансова подкрепа за техните инициативи посредством съществуващите програми за финансиране на ЕС и определяне на специфични фондове за изпълнението на тези цели;

14. приветства ангажимента на Комисията да подкрепя организации и проекти за борба и регистриране на всички форми на антисемитизъм чрез финансирането на програмата „Граждани, равенство, права и ценности“ (CERV) на стойност 1,55 милиарда евро ( 3 ) , както и на най-различни други програми на ЕС ( 4 ) , която по този начин подхожда към многостранния характер на антисемитизма, като се противопоставя на антиюдаизма и води борба срещу поставянето под съмнение на легитимността на държавата Израел, като същевременно отделя достатъчно внимание на паметта за Холокоста;

15. препоръчва, като мярка за изграждане на доверие в държавните действия, определянето на лица за контакт в националните и регионалните органи по сигурността и създаването на комуникационни канали и координирани мерки, особено в кризисни случаи;

16. приветства решението на Комисията да официализира ad hoc работна група за борба с антисемитизма като постоянна структура, за да подкрепи прилагането на стратегията и да допринесе за координирането на усилията на държавите членки, представителите на еврейските общности и други заинтересовани страни. Призовава Комисията да обърне специално внимание на комплексния характер на европейските еврейски общности, когато избира представители в работната група, за да гарантира, че всички деноминации и религиозни движения са представени в еднаква степен;

17. изразява загриженост относно факта, че 44 % от младите европейци евреи са били подложени на антисемитски тормоз ( 5 ) , и смята, че съществува спешна необходимост да се води открита борба с антисемитското слово на омразата и антисемитските престъпленията от омраза, а също и с насилническия екстремизъм и тероризъм срещу евреите. Изразява дълбока загриженост във връзка с проучване, проведено от Агенцията за основните права, относно опита на евреите, преживяли престъпления от омраза в 12 държави — членки на Съюза, според което 35 % от анкетираните вече са се сблъсквали с твърдението, че „евреите използват жертвите на Холокоста за свои собствени цели“ ( 6 ) , докато 53 % от европейците считат отричането на Холокоста за проблем в своите страни ( 7 ) ; С оглед на това Комитетът призовава за бързо приемане на предложението на Европейската комисия за добавяне на речта на омразата и престъпленията от омраза към списъка на престъпленията в ЕС, което би позволило установяването на минимални правила за целия ЕС за определяне на престъпленията и санкциите;

18. изразява съгласие с Комисията, че при прилагането на стратегията както държавите членки, така и местните и регионалните власти играят особено важна роля в борбата с антисемитизма и подкрепата на еврейския живот. Поема ангажимент в бъдеще да обърне по-голямо внимание на въпроса за антисемитизма, за да допринесе за изпълнението на стратегията на ЕС за борба с антисемитизма и за насърчаване на обмена на добри практики;

19. приветства Европейската стратегия на Комисията за съдебно обучение за периода 2021—2024 г. в подкрепа на програми за обучение и дейности за изграждане на капацитет за справяне с антисемитизма за специалисти в областта на правосъдието и правоприлагането, включително чрез Европейската мрежа за съдебно обучение (EJTN) и Агенцията на ЕС за обучение в областта на правоприлагането (CEPOL). Местните и регионалните власти следва да разполагат и с възможности за повишаване на осведомеността относно антисемитизма и подходящо обучение;

20. подчертава, че е особено важно в държавите членки да се събират съпоставими данни относно антисемитските прояви, а методологията и създаването на процедури за събиране на данни да бъдат подкрепени от целеви фондове и програми;

21. изразява съгласие с Комисията, че борбата с антисемитизма онлайн заслужава повече внимание. Посочва, че антисемитските конспиративни митове, свързаните с нацизма символи, сувенири и литературата и тяхното разпространение онлайн могат да доведат до радикализация и в крайна сметка до физическо насилие. Поради това специфичните задължения за операторите, определени в техния кодекс за поведение, в законодателния акт за цифровите услуги и в законодателния акт за цифровите пазари, са особено важни;

22. подчертава, че е важно да се обърне повече внимание на начините за справяне с незаконното съдържание в платформите на социалните медии. Правоприлагащите органи и съдебните производства по граждански дела играят решаваща роля за постигането на тази цел. Изявленията, направени онлайн или в социалните медии и представляващи криминални престъпления, трябва да бъдат преследвани последователно, поради което Комитетът счита, че е необходимо да се укрепят законодателството на ЕС и националните законодателства в тази област. Във връзка с това настоятелно призовава държавите членки бързо и цялостно да транспонират и приложат Рамковото решение относно борбата с расизма и ксенофобията ( 8 )

Защита и подкрепа на еврейския живот в ЕС

23. приветства решимостта на Комисията да подкрепя държавите членки и еврейските общности в подобряването на защитата на синагогите и местата за богослужение с финансиране в размер на 24 милиона евро и обръща внимание на факта, че събраните и обединени данни относно инцидентите биха могли да помогнат на Комисията, заедно с Центъра на Европейския съюз за анализ на информация, да проучи специфичните заплахи за евреите, общностите и местата за богослужение с цел по-добро разбиране, предотвратяване, защита и реагиране на специфични рискове за сигурността;

24. подчертава факта, че въпреки дългогодишното присъствие на евреи в Европа 68 % от европейците заявяват, че „не са информирани“ за еврейската история ( 9 ) . Счита, че повишаването на осведомеността и познанията за еврейската история, религия и култура сред младите студенти трябва да бъде приоритет. Качеството на учебните материали и ръководства, използвани от учителите, е от особено значение в това отношение. Необходимо е да се премахнат предразсъдъците в обществото и да се допринесе за насърчаване на пълното признаване на това, че еврейският живот е част от европейското общество;

25. приветства признаването от страна на Комисията на важната роля, която спортът и медиите играят за насърчаване на приобщаването, и посочва, че в допълнение към инициативите на НПО активното участие на еврейските организации и подкрепата чрез целеви програми могат да бъдат по-ефективни в борбата срещу антисемитските стереотипи и погрешните схващания;

26. приветства европейската рамка за действие в областта на културното наследство ( 10 ) (която включва конкретна мярка за еврейските гробища в Европа), но обръща внимание и на факта, че в Европа има множество изоставени синагоги и други обекти на еврейската общност, които не се стопанисват. В допълнение към регионалната помощ ще бъдат необходими и други програми за укрепване на културните корени на Европа посредством реставрирането на тези важни обекти и опазването им от вандализъм;

27. приветства ангажимента на Комисията за образование и научни изследвания в областта на еврейския живот, антисемитизма и Холокоста, както и признанието, че те са от съществено значение за разбирането на антисемитизма днес и за предотвратяването на подобни жестокости. Въпреки това ограниченият обхват на програмите на ОССЕ ( 11 ) /БДИПЧ ( 12 ) и ЮНЕСКО ( 13 ) в някои държави членки трябва да бъде засилен;

Образование, научни изследвания и поддържане на паметта за Холокоста

28. приветства плана на Комисията за финансиране на общоевропейско проучване на антисемитските предразсъдъци в целия Европейски съюз, като използва и опита на множество държави членки ( 14 ) , а също и на местните и регионалните власти в ЕС;

29. подчертава, че въпреки че образованието попада в сферата на компетентност на държавите членки, е необходимо да се преразгледа свързаното с юдаизма, антисемитизма, Холокоста и съвременния Израел учебно съдържание, което се преподава в европейските образователни институции. Следва да се има предвид, че подобни материали би трябвало да бъдат в пълно съответствие със стандартите на ЮНЕСКО за мир, толерантност, съвместно съществуване и ненасилие. Освен това средства на ЕС следва да се предоставят за финансиране на учебници, които отговарят на всички гореспоменати стандарти на ЮНЕСКО. От съществено значение е подходящото обучение на учителите на всички нива на образованието за справяне с антисемитизма и противодействие на предразсъдъците — както в самото образование, така и насажданите от него ( 15 ) . Обменът на най-добри практики между работещите в сферата на образованието и обучението, както и между различните управленски равнища, отговарящи за разработването и прилагането на образователни политики и политики за обучение, би могъл допълнително да засили борбата с погрешните схващания и стереотипите;

30. изразява загриженост относно повторните прояви на антисемитизъм в училищата и все по-големите затруднения, които изпитват някои учители да преподават за Шоа, и се съгласява, че учителите следва да бъдат оправомощени по отношение на проявите на антисемитизъм, Шоа, живота и историята на евреите, включително в многокултурни класове; поради това подчертава, че е важно държавите членки да предоставят на учителите, особено на учителите по история, и на директорите на училища засилена педагогическа подкрепа, когато преподават за периода на Втората световна война и, в по-общ план, по въпроса за антисемитизма. Посочва, че за да се преразгледат и подобрят учебните материали, които се използват в държавите членки и регионите, особено необходим е структуриран обмен с учителите;

31. приветства факта, че Комисията продължава да финансира дейности в държавите членки за системна борба с антисемитизма, да подкрепя еврейския живот на местно и регионално равнище и да популяризира знанията за съвременния и някогашния регионален и местен еврейски живот, както и обмена с местните общности; подобни дейности следва да бъдат подкрепени и посредством програми като „Хоризонт Европа“ и CERV;

32. горещо приветства международните изследователски проекти за превенция на антисемитизма, като например сравнителните проекти за борба с антисемитизма в училищното образование, и призовава за тях да се отпуска целево европейско финансиране;

33. подчертава, че е важно да се отбележи героизма на неевреите в цяла Европа, пожертвали живота си, за да помагат на евреите по време на Шоа;

34. насърчава координираното и трансгранично разработване на многоезични образователни материали относно превенцията на антисемитизма и ръководства за учители, които да бъдат свободно достъпни в цифров формат;

35. счита, че е от съществено значение да се укрепят механизмите за мониторинг на финансирането на групи, които под прикритието на неправителствени организации защитават антисемитизма, насърчават инициативата за бойкот, изтегляне на инвестиции и санкции (Boycott, Divestment, Sanctions (BDS) или оправдават и насърчават тероризма;

36. изразява високата си оценка за работата на европейската научноизследователска инфраструктура за Холокоста (EHRI) ( 16 ) и счита, че е важно бъдещето на транснационалните изследвания, възпоменания и образователни програми, свързани с Холокоста, да бъде гарантирано и след изтичането на срока на проекта през 2024 г. Това е научноизследователската инициатива за Холокоста с най-голямо финансиране от ЕС в света;

Водеща роля в световната борба срещу антисемитизма

37. приветства признанието на Комисията, че Израел е ключов партньор на Европейския съюз в световната борба срещу антисемитизма. Освен това подкрепя напълно сътрудничество в рамките на работната група на Европейския парламент за борба с антисемитизма (РГБА), както и с други заинтересовани страни на европейско и световно равнище, ангажирани с каузата;

38. подчертава значението на участието на националните, регионалните и местните власти, както и на еврейските общности и гражданските общества,за укрепването на легитимността на плана за действие и за воденето на по-ефективна борба с антисемитизма в Европа. Важно е също така между различните държави и местните и регионалните власти да се обменят добри практики, които да включват целите и мерките, определени в областта на образованието, законодателството или научноизследователската дейност и разработени от различните управленски равнища и гражданското общество;

39. счита, че тъй като Комитетът и местните и регионалните власти са на предна линия в борбата срещу антисемитизма и в подкрепата на еврейския живот, те би трябвало да имат възможност да вземат участие в обмена, редовните консултации и диалога с институциите на ЕС;

40. изразява готовността на Комитета да допринася, когато това е подходящо, за работата на създадената от Комисията ad hoc работна група за борба с антисемитизма и неговото желание да покани представители на групата на съответните заседания на Комитета;

41. ще последва призива на Комисията да даде добър пример и да подобри представителността на служителите на КР чрез мерки за набиране и подбор на персонал.

Брюксел, 29 юни 2022 г. Председател на Европейския комитет на регионите Vasco ALVES CORDEIRO

(1) 79 % от европейските евреи се чувстват обвинявани за неща, извършени от държавата Израел. 69 % заявяват, че арабско-израелският конфликт оказва въздействие върху чувството за безопасност (второ проучване на Агенцията на Европейския съюз за основните права (FRA)), 2018 г.: https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf).

(2) COR-2020-04617.

(3) C(2021) 2699 final: https://ec.europa.eu/info/sites/default/files/c_2021_2699_f1_commission_implementing_decision_en_v3_p1_1177590.pdf); програма „Граждани, равенство, права и ценности“: https://ec.europa.eu/info/funding-tenders/opportunities/portal/screen/programmes/cerv.

(4) Програма „Правосъдие“, „Хоризонт Европа“, „Творческа Европа“, „Еразъм +“, фонд „Вътрешна сигурност“, фондовете на политиката на сближаване, Инструмент за съседство, сътрудничество за развитие и международно сътрудничество (ИССРМС) и Инструмента за предприсъединителна помощ (ИПП).

(5) Young Jewish Europeans: perceptions and experiences of antisemitism („Млади еврейски европейци: възприятия и преживявания, свързани с антисемитизма“), FRA, 2019 г.: https://fra.europa.eu/sites/default/files/fra_uploads/fra-2019-young-jewish-europeans_en.pdf.

(6) Experiences and perceptions of antisemitism Second survey on discrimination and hate crime against Jews in the EU (Преживявания и впечатления за антисемитизма — Второ проучване относно дискриминацията и престъпленията от омраза срещу евреите в ЕС), FRA, 2018 г.: https://fra.europa.eu/sites/default/files/fra_uploads/fra-2018-experiences-and-perceptions-of-antisemitism-survey_en.pdf.

(7) Специалното проучване на Евробарометър 484, Perceptions of antisemitism (Възприятие на антисемитизма), 2019 г.: https://europa.eu/eurobarometer/surveys/detail/2220.

(8) Рамково решение 2008/913/ПВР на Съвета от 28 ноември 2008 г., https://eur-lex.europa.eu/legal-content/BG/TXT/?uriNLEX%3A32008F0913.

(9) Проучвания — Евробарометър (europa.eu).

(10) Европейска рамка за действия в областта на културното наследство.

(11) ОССЕ: Организация за сигурност и сътрудничество в Европа.

(12) БДИПЧ: Бюро за демократични институции и права на човека на ОССЕ.

(13) ЮНЕСКО: Организация за образование, наука и култура към ООН.

(14) Kovács, A., Fischer, G., Antisemitic Prejudices in Europe: Survey in 16 European Countries („Антисемитски предразсъдъци в Европа: проучване в 16 европейски държави“), Лига за действие и защита, 2021 г.: Европейско проучване на антисемитизма — APL — Лига за действие и защита (apleu.org).

(15) „Разглеждане на въпроса с антисемитизма в училищата: програма за обучение“, публикация, разработена съвместно от Бюрото на ОССЕ за демократични институции и права на човека (БДИПЧ) и ЮНЕСКО.

(16) https://www.ehri-project.eu/.